Man tydens winkelroof doodgeskietŉ 45-jarige man is tydens ŉ rooftog by ŉ winkel in Grahamstad in die Oos-Kaap doodgeskiet. Kapt. Mali Govender, woordvoerder van die polisie, sê volgens ooggetuies was daar talle klante in die winkel gewees toe ŉ groep gewapende mans die winkel binnegekom het. Govender sê twee klante was glo op pad uit toe hulle deur een van die rowers voorgekeer is. Ooggetuies het geweerskote gehoor en gesien ŉ 45-jarige man is doodgeskiet. “Niemand is nog in hegtenis geneem in verband met die voorval nie. Ons is steeds besig om inligting in te win maar in die stadium soek ons na drie verdagtes.”